জেলেও এবার 5G জ্যামার! মোবাইলের রমরমা রুখতে বড় পদক্ষেপ

ওয়েব ডেস্ক: পশ্চিমবঙ্গের সমস্ত জেলে (Jail) এবার লাগু হচ্ছে নতুন নিয়ম। জেলবন্দিদের (Prisoner) মধ্যে মোবাইল ফোনের (Mobile) অপব্যবহার রুখতে নতুন প্রযুক্তির আধুনিক জ্যামার (Jammer) বসানোর উদ্যোগ নিয়েছে রাজ্য কারা দফতর। কেন্দ্রীয় স্বরাষ্ট্র মন্ত্রকের (Home Ministry) পরামর্শে রাজ্যের সংশোধনাগারগুলিতে এই পদক্ষেপ গ্রহণ করা হচ্ছে। সম্প্রতি, রাজ্যের বিভিন্ন জেলে বাংলাদেশি জঙ্গিদের কার্যকলাপের সন্ধান পাওয়ার পর রাজ্যের কারা ও স্বরাষ্ট্র দফতরের একাধিক বৈঠক করে। কেন্দ্রীয় স্বরাষ্ট্র মন্ত্রক জেলের ভেতরে মোবাইল নেটওয়ার্ক সম্পূর্ণ বন্ধ করার জন্য অত্যাধুনিক জ্যামার প্রযুক্তি ব্যবহার করার নির্দেশ দেয়।

বর্তমানে রাজ্যের বেশিরভাগ জেলে পুরনো 2G জ্যামার ব্যবহৃত হচ্ছে। কিন্তু বর্তমানে মোবাইল ফোনে 4G ও 5G প্রযুক্তি ব্যবহৃত হয়। সেই কারণে এই জ্যামারগুলি কার্যত অপ্রয়োজনীয় হয়ে পড়েছে। তাই নতুন জ্যামার (5G Jammer) বসানোর পরিকল্পনা নেওয়া হয়েছে, যা 4G ও 5G নেটওয়ার্ককেও ব্লক করতে সক্ষম। তবে আধুনিক প্রযুক্তি চালু হলে সংশ্লিষ্ট জেল এবং তার আশপাশের এলাকায় মোবাইল পরিষেবা ব্যাহত হওয়ার সম্ভাবনা থাকায় নির্দিষ্ট কিছু সরকারি নম্বরের উপর ‘ছাড়’ দেওয়ার ব্যবস্থাও থাকবে।

আরও পড়ুন: বাঙালি জাতিকে প্রকাশ্যেই অপমান করল RSS

উল্লেখ্য, রাজ্যের বিভিন্ন জেলে বন্দি বাংলাদেশি জঙ্গিদের কার্যকলাপ উদ্বেগ বাড়িয়েছে প্রশাসনের। খাগড়াগড় বিস্ফোরণ মামলার অন্যতম অভিযুক্ত তারিকুল ইসলামের আনসারুল্লা বাংলা টিমের সঙ্গে যোগাযোগের বিষয়টি সামনে আসার পর নবান্নে স্বরাষ্ট্র দফতরের নজর আসে। এ নিয়ে কেন্দ্রীয় স্বরাষ্ট্র মন্ত্রকের পরামর্শে রাজ্যের কারা দফতর আরও তৎপর হয়েছে।

প্রসঙ্গত, পশ্চিমবঙ্গে মোট ৬০টি জেল রয়েছে। তবে একসঙ্গে সব জেলে জ্যামার বসানো সম্ভব নয়। তাই ধাপে ধাপে এই কাজ বাস্তবায়নের পরিকল্পনা করা হয়েছে। ইতিমধ্যে প্রেসিডেন্সি জেল (Presidency Jail) এবং দমদম সেন্ট্রাল জেলে (Dum Dum Central Jail) ‘টাওয়ার হারমোনিয়াস কল ব্লকিং সিস্টেম’ নামের অত্যাধুনিক জ্যামার বসানোর প্রক্রিয়া শুরু হয়েছে। প্রথমে এটি পাইলট প্রজেক্ট হিসাবে চালু করা হবে। পরে রাজ্যের অন্যান্য জেলেও আধুনিক জ্যামার বসানো হবে বলে জানা গিয়েছে।

দেখুন আরও খবর:

The post জেলেও এবার 5G জ্যামার! মোবাইলের রমরমা রুখতে বড় পদক্ষেপ first appeared on KolkataTV.